

**המכללה לביטחון לאומי**

**מחזור מ"ה 2017-2018**

**סיור משלחת המכללה לביטחון לאומי ברוסיה - תובנות לדרג המדיני**

**מגישים: קבוצת רוסיה**

**מאי 2018**

בין התאריכים 26-22 באפריל ערכה משלחת מהמכללה לביטחון לאומי ביקור עבודה במוסקבה. מטרת הביקור הייתה לנסות ולהעמיק בהבנת האסטרטגיה והמדיניות הרוסית בעת הנוכחית. זאת, בהמשך לתהליכי למידה שביצעה הקבוצה בשבועות האחרונים.

היעד המרכזי של הביקור היה לנסות ולהבין טוב יותר את "האחרות" הרוסית. זאת, על ידי העמקה בתרבות האסטרטגית של רוסיה, בחינת התפיסה הרוסית את אתגרי הביטחון הלאומי וניתוח של סוגיות שנוגעות ישירות לביטחון הלאומי של מדינת ישראל דוגמת המעורבות הרוסית בסוריה, יחסה של רוסיה לאיראן והיחסים הבילטראליים בין רוסיה למדינת ישראל.

כדי לספק מבט פנורמי וביקורתי על המדיניות הרוסית נפגשה הקבוצה עם מספר קולות שונים. מן הצד האחד נערכו פגישות עם גורמי עבודה בכירים מהממסד הדיפלומטי והצבאי ברוסיה, בהם סגן שר החוץ בוגדנוב, ראש אגף התכנון המדיני במשרד החוץ וקצינים בכירים באקדמיה הצבאית הרוסית. מן הצד השני נועדה הקבוצה עם גורמים מהחברה האזרחית הרוסית שסיפקו נקודת מבט ביקורתית ושונה מהקול הממסדי המקובל.

**"דברים שרואים משם" - תובנות מרכזיות**

**המצב הפוליטי וההנהגה -** רוסיה של שנת 2018 היא **מדינה בעלת מאפיינים אוטוקרטיים ברורים**. זכייתו, הצפויה, של הנשיא פוטין בכהונה נוספת הייתה ביטוי נוסף לאחיזתו המוחלטת במערכת הפוליטית הרוסית. **הנשיא, לדעת רוב המומחים, כולל מבקריו, נשען על אהדה ציבורית רחבה** וממשיך להיתפס כ"מגינה של המולדת הרוסית". לעומתו, שאר השחקנים הפוליטיים ברוסיה זוכים לתמיכה נמוכה ואינם נתפסים כבעלי משקל עצמאי משמעותי. למרות המאפיינים האוטוריטריים, רמת האלימות הפוליטית והדיכוי ברוסיה נמוכה יחסית.

האליטה השלטת ברוסיה שואבת את כוחה מקרבתה לפוטין, מדובר בקבוצה מעורבת שכוללת את חבריו האישיים של הנשיא, כמה משומרי ראשו האישיים שמונו לעמדות מפתח, אוליגרכיים וטכנוקרטים בכירים (ראשי התאגידים הגדולים) וגם גורמים בכירים מקבילת המודיעין הרוסית (ממנה הגיע הנשיא עצמו). בשנתיים האחרונות ניתן לזהות תופעה חדשה שבה **הצבא, שמעולם לא נחשב לכוח פוליטי משמעותי ברוסיה, הולך ומתחזק** בעיקר לאור הדומיננטיות שלו בניהול המלחמה ברוסיה.

הקבוצה הפוליטית הזאת היא איננה הומוגנית. מתקיימים בה מאבקי כוחות יצריים על שליטה ומשאבים והיא **מאופייניות ב"אתיקה של קניבליזם"** – פוליטיקה כוחנית שבה אתה לא נחשב אם אין לך אויבים ואתה לא מתקדם אם אתה לא מחסל את יריבייך. סוד עוצמתו של פוטין הוא ביכולתו לנהל את הקבוצות היריבות הללו.

על אף שהשיח הישיר אודות הנשיא פוטין הוא מוגבל וזהיר, גורמים חוץ ממסדיים ברוסיה **מסתכלים לעבר שנת 2024 כנקודת ציון משמעותית.** על פי החוקה הקיימת, הנשיא פוטין לא יכול לרוץ לכהונה נוספת ויסיים את תפקידו ב-2024, ההערכה הרווחת היא שהנשיא לא יוותר על כוחו וימצא דרך להישאר בשלטון, בין אם על ידי שינוי החוקה ובין אם על ידי אימוץ תפקיד אחר עבור עצמו והמשך שליטה במערכת. למרות זאת, השילוב בין חוסר הוודאות הפוליטי הזה והמגמות הכלכליות השליליות גורם לחלק מהגורמים לתאר את שנת 2024 כצוק שרוסיה מתקדמת לעברו ולא ברור האם תשכיל לשנות כיוון בזמן.

**המצב הכלכלי ברוסיה -** נתוני הכלכלה הרוסית עלולים להטעות. אמנם התמ"ג לנפש עולה וכך גם ההכנסה לנפש, אבל אלו נתונים חלקיים. רוסיה נמצאת במשבר סיסטמי שנובע מבעיות מבניות במשק הרוסי:

1. **תלות גבוהה באנרגיה** – 40% מהתקציב תלויים בהכנסות מאנרגיה, משאב תנודתי ומתכלה.
2. **תפקיד מצומצם מאד ליזמות פרטית ולעסקים קטנים ובינוניים**. הכלכלה הרוסית נשענת על תאגידי ענק, העסקים הקטנים והבינוניים אחראים על פחות מ-20% מהתמ"ג.
3. **כלכלה שחורה עצומה** – ההערכה של הבנק העולמי היא ששליש מהכלכלה הרוסית מתנהל בשוק השחור.
4. **שליטה עמוקה של הממשלה בכלכלה** – למעלה מ-50% מהכלכלה היא בשליטה ממשלתית.
5. **שחיתות רחבה** ומושרשת בכל השכבות מהממשל המקומי ועד הממשל הפדרלי.
6. **סנקציות אמריקניות ואירופיות** שמכבידות על השוק ובעיקר על הגישה לטכנולוגיות מתקדמות. בעת הנוכחית רוסיה מצליחה להתמודד עם התוצאות המידיות של הסנקציות אבל ההשלכות הכואבות יגיעו בעוד מספר שנים כאשר התעשיות המרכזיות ברוסיה, בראשן תעשיית האנרגיה, ישלמו את מחיר היעדר הגישה לטכנולוגיה מתקדמת.

כולל הנתונים הללו מובילים **לפער עצום בין דימוי העוצמה והשאיפות הרוסיות במישור הגיאו-אסטרטגי לבין חולשתה הכלכלית** (הכלכלה הרוסית מהווה היום פחות מ-2% מהכלכלה העולמית, ארה"ב לשם השוואה מהווה למעלה מ-20%).

תיקון הקלקולים המבניים ברוסיה מחייב רפורומות עמוקות גם במבנה הפוליטי הרוסי. בהקשר זה הנשיא פוטין נמצא בדילמה: הוא מעוניין בשיפור המצב הכלכלי וזקוק לו לשם שימור הדומיננטיות הפוליטית שלו. עם זאת הוא מבין שרפורמות עמוקות ופתיחת השוק לתחרות כלכלית יובילו גם להתגברות התחרות הפוליטית ולצמצום השליטה הממשלתית ולכך הוא לא מוכן. הדיעה הרווחת של רוב הגורמים היא שהנשיא פוטין לא יוביל תהליך רפורמות עמוק שיגע גם במישור הפוליטי. בהקשר זה **פוטין בנה את כל תפיסתו הפוליטית כריאקציה למה שהוא רואה כ"אסון הגדול של רוסיה" שהחל ברפורמות שהנהיג גורבצ'וב שהובילו לקריסת ברה"מ** (בלשונו של פוטין "הטרגדיה הגדולה ביותר במאה ה-20"). לאור זאת, פוטין יוביל, לכל היותר, צעדים מוגבלים. במצב כזה ההערכה של רבים מהגורמים היא שרוסיה, לכל היותר, תכנס לסטגנציה ובמקרה הגרוע תעמוד בפני משבר כלכלי נוסף.

**מדיניות החוץ והתפיסה האסטרטגית –**

מדיניות החוץ הרוסית, כפי שהשתקפה בביקור, יוצאת מנקודת הנחה שעידן המעצמה העולמית האחת, שהתאפשר בשל "החטא הקדמון" של נפילת ברית המועצות, נגמר. רוסיה מבינה שהיא אינה מסוגלת להתמודד עם העוצמה הכלכלית והצבאית האמריקנית וגם לא לייצר תחרות אמיתית לכלכלות הענק של סין והודו. עם זאת, **רוסיה רואה את עצמה כגורם המוביל של "הצד האחר"**, זה שמייצר את התחרות האסטרטגית לדומיננטיות האמריקנית.

התחרות האסטרטגית, היא העקרון המנחה את התנהלות רוסיה בזירה הבינ"ל. כאשר תפיסת העולם היא מגננתית ביסודה. לאורך כל הביקור עלה המתח המשלים במדיניות החוץ הרוסית – מצד אחד הפגנת עוצמה ואסרטיביות מעצמתית ומצד שני מנטליות מצור ותחושה כי רוסיה היא הצד המתגונן מול המערב התוקפני.

**איום הייחוס המרכזי הוא עדיין הברית הצפון אטלנטית** שפועלת, בראיית מוסקבה, להדק באופן שיטתי את לולאת החנק סביב רוסיה. זאת, על ידי התפשטות הברית מזרחה, חדירתה לשטחי ההשפעה המסורתיים של רוסיה ומערכת הסנקציות שמפעילות ארה"ב ואירופה נגד רוסיה, בראייתה בניסיון לערער את היציבות הפוליטית והכלכלית במדינה.

בעוד שבמסדרונות הפוליטיים, השפה הייתה דיפלומטית והדוברים הקפידו להבהיר, כי נאט"ו אינה מוגדרת אויב, הרי שבאקדמיה הצבאית הוסרו רסני הדיפלומטיה וארה"ב ונאט"ו הוצגו כאיום הייחוס וכאויב מר (כולל הצגתן במצגות רשמיות כאוכלי נבלות שפניהן מוכתמות ב"דם רוסי"( תוך שימוש בטרמינולוגיה מעידן המלחמה הקרה. במסדרונות אלו אף מזהים שינוי במדיניות המערב מולה בשנים האחרונות, מעבר מ"עקיצות דבורים", כלומר "הצקות" מכאיבות אך לא מסוכנות ל"הכשות נחש" צעדים שתכליתם להחליש את החברה והכלכלה הרוסית על מנת לערער את יציבותה של רוסיה.

לצד היריבות המסורתית מול ארה"ב **בלטה עליית סין כאיום ייחוס**, אמנם רוסיה פועלת לטפח מנגנוני שיתוף פעולה אזוריים עם סין במסגרת הניסיון להוביל את "האחרים" מול הדומיננטיות האמריקנית, אך ברור שהיא מסתכלת בחשש על תהליך ההתעצמות הכלכלי ולא פחות מכך הצבאי הסיני.

סביב העיסוק בתחרות המעצמתית מול ארה"ב וסין בלט מתח נוסף בתפיסה הרוסית, או בתפיסתנו את רוסיה, מצד אחד, העיסוק הרוסי בחשיבה אסטרטגית הוא מתקדם ומרשים. ברמות השונות של העשייה המדינית והצבאית קיים עיסוק מתמיד בתהליכי בחינה וחשיבה של ההשתנות בזירה האסטרטגית וניסיון לזהות את "המהפיכה הבאה" בהקשרים הצבאיים או הגיאו-פוליטיים. מנגד, שמנסים להבין מהי אסטרטגיית ההתמודדות הרוסית מול האתגרים הגדולים ביותר שהיא עצמה הגדירה, ארה"ב וסין, קשה לתפוס מהו אופן ההתמודדות הרוסית וכיצד הם פורטים את העתיד הרצוי שהם מתארים לאסטרטגיה בהווה. כך, הדוברים השונים התקשו להציג מענה מפורט לשאלות מפתח כגון, כיצד מתכוונת להתמודד רוסיה עם הסנקציות, מה משקל הנגד שהיא מסוגלת להציב בפני ארה"ב וסין, כיצד עם כלכלה שאחראית לפחות מ-2% מהתוצר העולמי היא מתכוונת להתחרות על מישור שווה עם הענקיות הכלכליות?

לצד התחרות האסטרטגית מציבים מעצבי האסטרטגיה הרוסית עוד מספר איונים מרכזיים בזירה הבינ"ל שמולם נערכת רוסיה. איומים אלו כוללים את התערערות של היציבות האזורית והגלובלית, היווצרות אזורים חסרי משילות בעולם שאליהם נכנס הטרור האסלאמי הרדיקלי ואיום הסייבר והתודעה.

**המגמות הצבאיות המרכזיות –** מוקד העיסוק הצבאי של הצבא הרוסי בשנים האחרונות מופנה למעורבות הצבא בלחימה בסוריה. בעוד שאנו נוטים לנתח את המעורבות הרוסית דרך העדשות הגיאו-אסטרטגיות, נראה שמבחינה צבאית המערכה בסוריה חשובה לרוסיה הרבה יותר מאשר שאלת הישרדותו של הנשיא אסד. סוריה הפכה להיות נכס של הצבא הרוסי בשלושה היבטים שונים:

1. **פלטפורמה לאימון והכשרה של הפיקוד הזוטר והבכיר בצבא הרוסי** – הצבא הרוסי דואג שכלל המפקדים הלוחמים שלו יעברו דרך החזית הסורית כמעבדה ללחימה א-סימטרית.
2. **פלטפורמה לפיתוח וניסוי אמל"ח** רוסי בתנאי אמת.
3. **פלטרפורמה לחיכוך תפיסתי** שיאפשר לפתח את ההבנה והאסטרטגיה הרוסית מול עולם הלחימה הא-סימטרית. הצבא הרוסי נמצא כךל העת בתהליכי למידה של האירועים בסוריה וצפוי להוציא בקרוב מחקר שכולל 8 כרכים (!) של לקחים ברמה הטקטית והמערכתית .

לצד זאת, דווקא מתיאור ההתקדמות הרבה שעשו הרוסים במהלך שנות הלחימה בסוריה, צף **הפערים המשמעותיים שיש לצבא הרוסי מול צבאות מערביים ובוודאי מול הצבא האמריקני**. בהקשר זה, הרוסים התגאו בשימוש התקדימי שעשו בלחימה במפציצים אסטרטגיים, טילי שיוט והחיבור בין כטב"מים לחימוש מונחה. כל אלו, יכולות שהצבאות המערביים, ובוודאי הצבא האמריקני מחזיקים כבר מספר עשורים.

**המזה"ת והיחסים מול ישראל –**

בראייה הרוסית **זרעי הפורענות הנוכחית במזרח התיכון טמונים במדיניות השגויה של ארה"ב בעשור האחרון.** הניסיונות האמריקנים לכפות דמוקרטיה והתנהלותם מול אירועי "האביב הערבי" הובילו לערעור היציבות האזורית ולעליית המדינה האסלאמית בה רואה רוסיה את האויב הגדול והמסוכן ביותר באזור.

לאור זאת, הכניסה של רוסיה לתוך אירועי מלחמת האזרחים בסוריה, לא הייתה התערבות כוחנית מעצמתית, אלא נבעה משני מניעים מרכזיים. הראשון, והחשוב ביותר, מהלך שנועד לבלום את המדינה האסלאמית ולמנוע מממנה להתפשט גם לתוך רוסיה עצמה. המניע השני היה היענות לקריאה לעזרה של משטר אסד, משטר שהיה קרוב באופן מסורתי לרוסיה ומדינה שיש בה לרוסיה אינטרסים כלכליים ואסטרטגיים. בהקשר זה, כלל הדוברים הממסדיים מחו על ה"צביעות" שיש בביקורת על המעורבות הרוסית וטענו, כי הרבה לפני שהמטוס הרוסי הראדון פעל בסוריה, האמריקנים, הסעודים ונוספים כבר היו מעורבים עד צוואר בחימוש ומימון ארגוני המורדים השונים.

המסר שיוצא ממוסקבה בהקשר הסורי הוא ברור, **רוסיה מתכוונת להמשיך ולהיות שחקן מעורב בסוריה ולשמור על אינטרסיה באזור.** היא לא נמצאת שם ככובש אלא כבן ברית והיא הרוויחה את הזכות הזאת כמי שניצחה את המלחמה מול המדינה האסלאמית. רוסיה מקדמת את התהליך הפוליטי הפנים סורי ובראייה לעתיד רוצה לבסס יציבות במדינה.

**בעוד שהעמדה מול סוריה ברורה העמדה מול איראן מורכבת בהרבה.** מבחינת רוסיה, שיתוף הפעולה שלה עם איראן נוגע לזירה הסורית בלבד. איראן היא אינה בעלת ברית של רוסיה ויש בין המדינות חילוקי דעות בנושאים חשובים מהחתירה האיראנית לגרעין ועד לחתרנות האיראנית באזור, כולל באזורי השפעה רוסים. עם זאת, האיראנים, לצד חזבאללה, היו הגורם היחיד שהתייצב לצידה של רוסיה במערכה בסוריה ואיראן שילמה על כך בדם אנשיה. לאור זאת, גם אם רוסיה אינה תומכת בכל מהלכיה של איראן, **היא מאמינה שאיראן קנתה לעצמה את הזכות להיות שחקן מעורב בזירה הסורית.** לצד זאת, רוסיה מבהירה כי יציבות בסוריה היא אינטרס עליון ורומזת כי שאיפתה היא להגיע למצב שבו המשטר הסוריה יהיה חזק דיו כדי להקיא מתוך סוריה את כל המעורבות הזרה, כולל האיראנית (הם עצמם כאמור אינם מחשיבים עצמם כמעורבות זרה שכן הם נמצאים במדינה בהזמנת המשטר הסורי ובהסכמי חכירה מולו).

הנושא הפלסטיני לא זכה להתייחסות רבה ונראה כי אינו עומד בראש סדר היום המזרח תיכוני של רוסיה. הגם שכך, הדוברים הציגו את העמדה הרוסית המסורתית, והשונה מהעמדה הבינ"ל המקובלת, שרואה בחמאס גורם לגיטימי ודוחקת בישראל לקיים עימם דיאלוג. בהקשר זה הרוסים הציעו את מוסקבה כאכסניה ואת עצמם כמתווכים לשיח עתידי בין ישראל לחמאס.

**היחסים מול ישראל -**

כלל הגורמים יצאו מגדרם כדי להדגיש את **היחסים הקרובים המתקיימים בין רוסיה לישראל בשנים האחרונות**. לדבריהם הסיבה המרכזית לשיפור המשמעותי ביחסים היא בראש ובראשונה יחסו של פוטין ליהודים ולמדינת ישראל. בראייתם, המערכת הבירוקרטית כולה, ממשרד החוץ ועד הצבא, מבינה כי פוטין מעוניין ביחסים טובים עם ישראל ומיישרת קו בהתאם (אמירה זאת גובתה באמירות השגריר הישראלי במוסקבה והנספח הצבאי שניהם תארו מערכת יחסים יוצאת דופן, נגישות גבוהה ורמת שיח חריגה ביחס לנציגים זרם אחרים ברוסיה).

גם למימד האישי בין הנשיא פוטין לראש ממשלת ישראל יש משקל חשוב בחימום היחסים. הנשיא פוטין רואה בראש הממשלה מנהיג חזק ורציני והוא אחד המנהיגים שנפגשים בתכיפות הגבוהה ביותר עם הנשיא פוטין.

לצד ההיבטים האישיים, יש לרוסיה אינטרסים משמעותיים נוספים מול ישראל: רצון לשיתופי פעולה עם הכלכלה הישראלית, בדגש על תחומי טכנולוגית העילית והחקלאות; אוכלוסיה רוסית גדולה שחיה בישראל; ההשפעה הישראלית בוושינגטון, בעיקר מול הממשל הנוכחי; והבנה עמוקה שישראל היא מעצמה אזורית שיכולה לבצע פעולות שיאיימו על אינטרסים רוסיים ולכן חשוב לשמור מולה מנופי השפעה.

מול האינטרסים המשותפים יש שורה של סוגיות שבהם יש פוטנציאל מתח משמעותי בין ישראל לרוסיה. כך, השינוי במדיניות הישראלית מול איראן והמחויבות למנוע, בכל מחיר, את התבססותה בסוריה מייצר פוטנציאל שלילי עבור האינטרסים הרוסים בסוריה ובראשם שימור היציבות כדי לאפשר את המשך שיקום משטר אסד וקידום האינטרסים הרוסיים במדינה. הדבר מצטרף לחוסר הנוחות הרוסית לגבי המהלכים שמבצעת ישראל במסגרת המב"מ מול התעצמות חזבאללה.

המתחים בהקשרים אלו מנוהלים עד כה באופן מיטבי בין המדינות שהצליחו לגבש מנגנונים טקטיים למניעת חיכוכים (deconfliction), עם זאת, מדובר בהבנות טקטיות שאינן פותרות את המתחים הבסיסיים והמשך המגמות הנוכחיות, ובודאי החרפת המהלכים הישראליים מול איראן וחזבאללה בסוריה, עשויות להעמיד את היחסים בפני מתיחות משמעותית.

גם בהקשרים הפלסטיניים קיימים חילוקי דיעות משמעותיים בין ישראל לרוסיה (בעיקר סביב ההכרה הרוסית בחמאס), אולם נראה כי לאור העובדה שהסוגיה הפלסטינית אינה נמצאת במקום גבוהה במפת האינטרסים הרוסית, חילוקי דעות עקרוניים אלו אינם פוגעים ביחסים הבילטרליים.

מערכת היחסים הכלכלית בין רוסיה לישראל מוגבלת יחסית, בעיקר מול השיפור המשמעותי במערכת היחסים המדינית. אנשי העסקים הישראליים מעדיפים לעבוד מול המזרח הרחוק והאקלים הכלכלי הרוסי אינו מושך השקעות. למרות זאת, יש מספר פרויקטים גדולים בין המדינות, בעיקר בתחום החקלאות המתקדמת.

לבסוף, דעת הקהל ברוסיה, היא באופן יחסי אוהדת את מדינת ישראל. נראה, כי "רוח המנהיג" מחלחלת גם לציבור הרחב וגם הקהילה היהודית ברוסיה משגשגת באופן יחסי וגילויי האנטישמיות נמוכים לעומת המצב באירופה וגם זוכים למענה תקיף ויעיל של הממשלה. למרות זאת, ראוי לסמן את המיעוט המוסלמי הגדול ברוסיה כפלח אוכלוסיה שהולך וגדל ושבו היחס לישראל פחות חיובי.

**תובנות והמלצות**

1. **ביסוס מערכת היחסים האסטרטגית** - מערכת היחסים עם רוסיה היא מערכת יחסים אסטרטגית ויש להמשיך ולפעול ולשמר אותה, תוך מקסום כהונת פוטין. בהקשר זה, יש **לפעול "לסמן" ולחזק את הקשרים עם דמויות מפתח בהנהגה העתידית של רוסיה** על מנת לייצר המשכיות גם לאחר עידן ההנהגה הנוכחית.
2. **המשך שקלול המשתנה הרוסי בהפעלת הכוח בסוריה** – ישראל צריכה להימנע בכל מחיר מפגיעה ישירה בכוחות רוסיים בסוריה ולנסות לצמצם את הפגיעה העקיפה באינטרסים רוסיים. נראה, כי מבחינת מוסקבה אין מניעה לפגיעה ממוקדת בנכסים צבאיים של חזבאללה ואיראן אך מהלכים רחבים יותר שיתפסו כניסיון להפיל את משטר אסד או לערער את "הפרויקט הרוסי" בסוריה יובילו לעמדה רוסית תקיפה.

**בהקשר האיראני –** ישראל צריכה להשקיע מאמץ בשינוי העמדה הרוסית ובדחיקת רוסיה לביצוע מהלכים שתכליתם מניעת התבססות צבאית איראנית בסוריה. זאת על ידי מאמתים תודעתיים שימחישו את המהלכים החתרניים של איראן בסוריה ויעמיקו את התחרות והחשדנות בין טהראן למוסקבה לצד המשך קו אגרסיבי ונחוש מול מאמתים צבאיים איראנים בסוריה, שיחזקו את התודעה הרוסית שהנוכחות הצבאית האיראנית במדינה עלולה לערער את הפרויקט כולו.

1. **יש לסמן את רוסיה כאיום ייחוס בהיבטי הסייבר והתודעה**
2. **קידום יחסי המסחר והכלכלה עם רוסיה** תוך ניצול היתרונות היחסיים של ישראל בתחום טכנולוגיית העילית והאגרו-טק. בהקשר זה יש להימנע ממצב שבו שיתוף םעולה כלכלי בין המדינות יתפס על ידי ארה"ב כחתירה תחת משטר הסנקציות האמריקני.
3. **שימור הקשרים התרבותיים והכרה בנרטיב הרוסי בסוגיות מפתח –** לרוסים רגישות מיוחדת לכך שתהיה הכרה לתפקידה המכריע של ברה"מ בניצחון על הנאצים ב"מלחמה הפטריוטית הגדולה". בהקשר זה הקול של מדינת ישראל, כמדינת העם היהודי יש חשיבות מיוחדת. לאור זאת ממליצים שבמהלך ביקורים של בכירים ברוסיה יערכו ביקורים מתוקשרים במוזיאון המלחמה הפטריוטית הגדולה במוסקבה וכן צעדים טקסיים כגון הנחת זר בקבר החייל האלמוני.